"Po dlhom čase bol súper rýchlejší ako my," skonštatoval kanadský kouč slovenskej reprezentácie Craig Ramsay po prehre so Švajčiarskom na majstrovstvách sveta vo Fínsku 2022. Za posledné dve dekády predviedli vo svetovom hokeji najväčšie zlepšenie borci z krajiny ementálu. Na mužskej úrovni sa dostali dvakrát do finále majstrovstiev sveta (2013 a 2018). Ale v mládežníckych kategóriách už takí úspešný nie sú. Národný tím do osemnásť či dvadsať rokov nezískal za posledné dve desaťročia ani jeden cenný kov. "Potrebujeme mladíkov, ktorí dajú hokeju úplne všetko a nepozerajú sa doľava ani doprava," tvrdí Lars Weibel (48 r.), športový riaditeľ švajčiarskeho hokeja a generálny manažér reprezentácií. (zdroj foto i fotokoláže: iihf.com).
Bilancia áčka Slovenska proti Švajčiarsku od roku 1993 na významných turnajoch (MS, ZOH). Štyri výhry, dve remízy a tri prehry. Celkové skóre 17:21.
Švajčiarsko má registrovaných 18 839 hráčov do dvadsať rokov. K tomu má 49 arén a 111 vonkajších ľadových plôch. Hovorí Lars Weibel:
"S počtom mladých hráčov nie sme spokojní a chceli by sme ich mať viac. Navyše, pre pandémiu sme stratili určitý počet hokejistov. Preto je pre nás nesmierne dôležité, aby sme ešte efektívnejšie získavali deti pre hokej. Určite by sme potrebovali viac štadiónov, ale postaviť nový stánok vo Švajčiarsku je veľmi náročné, lebo granty podliehajú veľmi zložitým podmienkam na ich splnenie."
Postavenie hokeja medzi kolektívnymi športmi v jednej z najbohatších krajín sveta? Vysvetľuje Lars Weibel:
"Prvý je futbal. Za ním je hneď v závese hokej a až potom nasleduje hádzaná. Futbal je v médiách viac prezentovaný a môže ho hrať prakticky každý za pomerne málo peňazí. V tomto to máme ťažké, lebo vo Švajčiarsku je hokej drahý šport. Práve preto je dôležité, aby sme boli aktívnejší pri rozširovaní hráčskej základne a aby si mladí hokejisti a hokejistky našli cestu k tomuto športu."
Reprezentácia do osemnásť rokov pôsobí dlhodobo v najvyššej svetovej skupine. V roku 2015 bojovali mladíci o bronz, ale odvtedy ich ambície končia vo štvrťfinále alebo hrajú duely o zotrvanie medzi elitou. Uvádza Lars Weibel:
"So súčasným stavom spokojní nie sme, ale je to skutočnosť. Veľa času a síl investujeme do rôznych konceptov. Máme prepracované programy, dobré turnaje i kvalitných trénerov, ale momentálne sa nevieme dostať na takú úroveň, na akej sme boli pred niekoľkými rokmi. Príčiny sú dve: 1) Na medzinárodnej úrovni si meriame sily s národmi, ktoré majú veľa špičkových mladíkov a mnohí z nich dnes už nastupujú v NHL. Vo Švajčiarsku takýchto borcov pravidelne nemáme a podľa mňa nimi nedisponujú ani Nemci, Slováci, a dokonca ani Fíni. Zaujímavý výsledok môžeme dosiahnuť len pri súhre všetkých okolností. 2) Druhým problémom je sociálna situácia v našej krajine. Deti dnes majú sedem iných možností, na ktoré môžu nasmerovať svoj život. Toto nám veľmi sťažuje situáciu a tu potrebujeme nájsť do budúcna riešenie. S hráčmi, ktorých máme k dispozícii preto musíme veľmi efektívne pracovať a dostávať ich za hranice ich možností. Potrebujeme, aby si už mladom veku chlapci naplno uvedomili, že hokej je ich životná príležitosť a že s ním majú šancu na zaujímavú kariéru. Naši mládenci sú rýchlostne pripravení, majú solídne zručnosti, sú dobre štrukturovaní a vedení kvalitnými trénermi. A tento potenciál potrebujeme pretaviť na lepšie výsledky. Dnes máme vcelku silnú reprezentáciu do sedemnásť rokov, ale o rok mladšia skupina je zase slabšia. Striedajú sa lepšie ročníky s horšími, no s týmto bojujú všetky menšie hokejové národy. Zásadná otázka preto znie: Dokážu dva lepšie ročníky kompenzovať jeden slabší?"
Reprezentácia do dvadsať rokov pôsobí rovnako ako "osemnástka" dlhodobo v najvyššej svetovej skupine. O tretie miesto bojovala v ročníku 2018/19, inak končí vo štvrťfinále alebo hrá o zotrvanie medzi najlepšími. Opäť Lars Weibel:
"Tu máme podobné problémy ako v dorasteneckej kategórii. Veľmi dobre vieme, že nepatríme medzi štyri najlepšie krajiny sveta a proti top tímom dnes nemáme žiadnu šancu. V dvoch národných tímoch (U18 a U20) naši reprezentanti nastupujú v domácich ligách minimálne o jednu kategóriu nižšie ako top štyri európske krajiny. Vo Fínsku hrá 22 juniorov mužskú súťaž, v Nemecku 20 a vo Švédsku 19. Vo Švajčiarsku 14, čo nie je malé číslo, ale hráči dostavajú oveľa menej času na ľade a nesú na bedrách minimálnu zodpovednosť. Tento rozdiel sa nedá kompenzovať kvalitným tréningom v národnom tíme. Preto rovnako dôležité ako program mládežníckych reprezentácii, je aj to, kde a za akých podmienok mladíci nastupujú. Klúčové je pre nás poznanie, či je mládenec už v mladom veku naplno presvedčený o tom, že chce dať hokeju úplne všetko. V angličtine majú na to jeden pekný výraz: "I wanna go this way." Na konci dňa my sami nie sme schopní vygenerovať lepších hokejistov, vieme ich iba motivovať k vyšším výkonom."
Švajčiarsko je v dnes siedme v renkingu Medzinárodnej hokejovej federácie IIHF. Po ZOH v Pekingu 2022 bolo dokonca na šiestom mieste, čo je historické maximum. Objasňuje Lars Weibel:
"Do úvahy sa neberú len naše dobré výsledky, ale výsledky aj tých krajín, ktoré sú bezprostredne za nami. Nemci hrali o bronz na MS v Lotyšsku 2021 a Slováci ho vyhrali na ZOH v Pekingu 2022. Pri mužskom i ženskom seniorskom tíme sme na dobrej ceste, hoci pri mužoch sme dvakrát nedosiahli náš cieľ, a ten bol semifinále majstrovstiev sveta. Náš hokej sme výrazne posunuli dopredu, napr. na šampionáte v Helsinkách 2022 sme vyhrali sedem zápasov po sebe, no rozhodujúci ôsmy sme nezvládli. Našou najbližšou úlohou je naučiť sa vyhrávať rozhodujúce stretnutia. Oproti mládežníckym reprezentáciám máme v áčku dostatočne širokú základňu kvalitných hokejistov."
Za posledných päť rokov boli dvanásti švajčiarski hráči draftovaní do Národnej hokejovej ligy:
Útočníka Nico Hischiera si v roku 2017 vybralo New Jersey Devils v prvom kole z 1. miesta.
Obrancu Tobiasa Geissera si v roku 2017 vybral Washington Capitals vo štvrtom kole zo 120. miesta.
Brankára Gilles Senna si v roku 2017 vybralo New Jersey Devils v piatom kole zo 129. miesta.
Obrancu Nico Grossa si v roku 2018 vybral New York Rangers vo štvrtom kole zo 101. miesta.
Útočníka Philippa Kurasheva si v roku 2018 vybralo Chicago Blackhawks vo štvrtom kole zo 120. miesta.
Brankára Akira Schmida si v roku 2018 vybralo New Jersey Devils v piatom kole zo 136. miesta.
Obrancu Tima Berniho si v roku 2018 vybral Columbus Blue Jackets v šiestom kole zo 159. miesta.
Útončíka Valentina Nussbaumera si v roku 2019 vybrala Arizona Coyotes v siedmom kole zo 207. miesta.
Obrancu Janisa Mosera si v roku 2021 vybrala Arizona Coyotes v druhom kole z 60. miesta.
Obrancu Briana Zanettiho si v roku 2021 vybrala Philadelphia Flyers vo štvrtom kole zo 110. miesta.
Útočníka Simona Knaka si v roku 2021 vybral Nashville Predators v šiestom kole zo 179. miesta.
Obrancu Liana Bichsela si v roku 2022 vybral Dallas Stars v prvom kole z 18. miesta.
Lars Weibel vysvetľuje:
"Teší nás prvé miesto Nico Hischiera v roku 2017 a prvé kolo Liana Bichsela v roku 2022. Ale inak je tento počet nedostačujúci. Myslím si, že podobné je to v Nemecku a na Slovensku. Každoročne by sme chceli mať piatich-šiestich draftovaných hráčov do NHL. Ale inak to v tomto ohľade u nás nie je až také zlé, ako sa zdá. Náš hlavný problém je, že nevyhráme dostatočne veľa zápasov na majstrovstvách sveta do osemnásť a dvadsať rokov. Do NHL sa spravidla vyberajú tínedžeri podľa výsledkov tímu a nie individuálnych schopností. Ak nevyhráte žiadny zápas je takmer nemožné, aby vás skauti kladne ohodnotili. Draft do NHL nemá nič spoločné s rozvojom našich hráčov a ich zručnosťami, ale s počtom víťazných duelov na medzinárodnom ľade. Celkovo neodvádzame zlú prácu, ale chceme byť lepší."
Metodický mládežnícky plán Švajčiarska na nasledujúce obdobie? Odpovedá Lars Weibel:
"Práve dokončujeme nový plán od roku 2022 do 2026. Budeme ďalej pokračovať v našich akčných programoch, štruktúru manažmentu zväzu chceme ešte viac profesionalizovať a pracujeme na tom, aby hráči a hráčky mali lepší balans medzi tréningom a školou. A v neposlednom rade rozbiehame jeden dôležitý projekt s veľkou kampaňou. V ňom chceme hráčov lepšie informovať tom, ako v mladom veku správne nastaviť myseľ a pomocou toho im dôležité turnaje poslúžia na výrazný herný rozvoj. Centrálnym bodom všetkého je väčší zápal mládencov pre hokej s veľkým dôrazom na prácu mimo ľadu. Ak máte príliš veľa možností a pozeráte sa doľava a doprava, nie je to dobré. Úspešní budeme len vtedy, keď sa jedinec bezpodmienečne rozhodne ísť hokejovou cestou. A takýchto projektov máme do roku 2026 viac. Nezabúdame ani na ženský hokej, ktorý chceme viac profesionalizovať a opäť poriadne tlačiť na pedál, aby sme sa znova stali top krajinou."
Aká je výška rozpočtu Švajčiarskej hokejovej federácie SIHF v roku 2022? Informácie poskytol riaditeľ komunikácie Thomas Hobi po konzultácii s generálnym riaditeľom švajčiarskeho zväzu Patrickom Blochom. Prepočet meny z frankov na eurá je k 31.12.2021.
"Rozpočet SIHF na sezónu 2021/22 predstavoval takmer 72 miliónov eur , keďže televízne zmluvy (National League a Swiss Leauge) naďalej prechádzali cez SIHF. V sezóne 2022/23 suma výrazne klesne na 30 miliónov eur (len tu ide o prepočet meny k dnešnému dňu), pretože kluby NL a SL si budú sami obchodovať televízne práva."
Koľko dostáva SIHF od štátu? "V sezóne 2021/22 predstavovala dotácia sumu 10,1 milióna eur, ale zahŕňa to aj podporu Covid pre kluby vo výške 4,2 milióna eur. Samotná podpora tak predstavuje sumu 5,9 milióna eur. Finančné dotácie pozostávali z príspevkov od Swiss Olympic (zmluva o výkone), Spolkového úradu pre šport BASPO a podielu z lotérie (spoločnosť Sport-Toto)."
Koľko zarobí švajčiarsky hokejový zväz z reklamných zmlúv? "Sponzorský príjem v sezóne 2021/22 bol okolo 6,7 miliónov eur. Treba však spomenúť aj to, že v tejto sume sú započítané aj príspevky z centrálneho marketingu NL, SL a MHL (predtým MSL je tretia liga). A prijmy z marketingu boli rozdelené medzi príslušné kluby v percentách."
Koľko eur investuje SIHF do mládeže? "V sezóne 2021/22 investoval SIHF do všetkých oblastí hokeja 7,7 – 8,2 miliónov eur. Týka sa to podpory mladých talentov, tréningu a vzdelávania vo švajčiarskom hokeji. Táto suma nezahŕňa režijné náklady (IT, priestory, marketing, komunikácia, atď.)"
Postavenie vo svetovom hokeji? V treťom tisícročí organizovalo Švajčiarsko majstrovstvá sveta v hokeji v roku 2009. V roku 2020 sa mal šampionát opäť konať v tejto bohatej krajine, no pre COVID-19 ho IIHF zrušila. Preto je náhradným termínom rok 2026.
Funkcionári v štruktúrach IIHF? V pracovnej skupine pridružených členov je predsedom Gion Veraguth. V komisii pre súťaženie a koordináciu je Petr Zahner. V trénerskej komisii je expertom Lars Weibel. V komisii pre financie je expertom Patrick Bloch. V komisii práva v hokeji je Andras Gurovits. V komisii pre lekársku bezpečnosť a bezpečnosť hráčov je expertom Walter Kistler. V komisii pre udržateľnosť hokeja je Urs Scholl. V komisii vrcholového mentorstva je predsedom Raeto Raffainer.